Er það satt að árásum hvíthákarla og annarra hákarla sé að fjölga við strendur Ástralíu ? Já , árásum hákarla á menn við strendur Ástralíu hefur fjölgað marktækt hin seinni ár . Á tímabilinu 1991 til 2000 voru að meðaltali 4,7 hákarlaárásir á ári við Ástralíu en á árunum 2001 til 2008 var meðaltalið komið upp í 8,9 árásir á ári . Samhliða hefur dauðsföllum af völdum hákarla fjölgað , en þó ekki í sama hlutfalli og fjölgun árása . Á seinasta áratug síðustu aldar dó að meðaltali einn maður á ári af völdum sára sem hákarlar ollu en á árunum 2001 til 2008 var meðaltalið komið upp í 1,13 menn . Á myndinni hér fyrir neðan má sjá fjölda árása og mannsláta af völdum hákarla á árunum 1990 til 2008 . Þar sést glögglega að árásum hefur fjölgað hin seinni ár . Árásir hákarla við strendur Ástralíu . Vísindamenn sem rannsakað hafa hákarla við strendur Ástralíu telja ekki líklegt að fjölgun hákarlaárása skýrist af fjölgun hákarla . Viðkoma þeirra sé alltof hæg auk þess sem mikið veiðiálag hefur verið á helstu hákarlastofna Kyrrahafs og Indlandshafs síðastliðna áratugi . Frekar er talið að um aðra samverkandi þætti sé að ræða , þar á meðal fjölgun baðstrandagesta á undanförnum áratug og minna fæðuframboð . Til dæmis hefur verið bent á að eftir því sem fiskistofnar hafi farið minnkandi á hafsvæðum í kringum Ástralíu hafi hlutfall sæskjaldbaka ( Chelonioidea ) , höfrunga ( Delphinidae ) og sækúa ( Dugonginae ) aukist í fæðu hákarla . Þegar framboð á þeirri fæðu minnkar líka leita hákarlarnir að fæðu nærri baðströndum og þar er ekki ólíklegt að þeir rekist á menn á sundi sem eru yfirleitt ákaflega auðveld fæða fyrir þá . Ekki það sem fólk vildi helst mæta þegar það leggst til sunds . Aðrir hafa bent á að slor sem sjómenn henda í sjóinn laði hákarla að og þegar veitt sé nálægt ströndinni leiði það óhjákvæmilega til þess að hákörlum á strandsvæðum fjölgi . Um þetta eins og margt annað verður sjálfsagt deilt og sitt sýnist hverjum : Hins vegar virðist ljóst af tölum að árásum hákarla á menn við Ástralíustrendur hefur fjölgað hverjar sem ástæðurnar kunna að vera .